JWD จัดงบฯ 161.78 ลบ. ซื้อหุ้น 60% ในธุรกิจบริการด้านอาหารของไต้หวัน คาดแล้วเสร็จเม.ย.นี้
JWD จัดงบฯ 161.78 ลบ. ซื้อหุ้น 60% ใน "Chi Shan Long Feng Food" ผู้ให้บริการด้านอาหารของไต้หวัน หวังต่อยอดธุรกิจห้องเย็น คาดแล้วเสร็จเม.ย.นี้
29 มี.ค. 2561

บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า บริษัทจัดตั้งบริษัทย่อยแห่งใหม่ภายใต้ชื่อ บริษัท โกลบอล ฟู้ดเซอร์วิส เน็ตเวิร์ก จำกัด (GFN) ซึ่งบริษัทถือหุ้น 99.99% เพื่อเข้าลงทุนและถือหุ้นในบริษัทอื่นที่ประกอบธุรกิจให้บริการด้านอาหาร
โดย GFN จะเข้าซื้อหุ้น 60% ในบริษัท Chi Shan Long Feng Food Co., Ltd. (ประเทศไต้หวัน) หรือ CSLF ซึ่งดำเนินธุรกิจบริการด้านอาหาร  รวมเป็นเงิน TWD 150,327,812 หรือประมาณ 161,782,791 บาท ซึ่งขณะนี้ได้ลงนามในสัญญาซื้อขายหุ้นแล้ว และคาดว่าจะดำเนินการชำระเงินและโอนหุ้นเสร็จสิ้นภายในเดือนเมษายน 2561
สำหรับแหล่งที่มาของเงินลงทุนจะมาจากเงินทุนหมุนเวียนของบริษัท โดยการลงทุนครั้งนี้เพื่อเป็นการขยายธุรกิจของกลุ่มบริษัทไปในธุรกิจให้บริการด้านอาหาร ซึ่งจะสามารถต่อยอดให้กับธุรกิจห้องเย็น ที่บริษัทดำเนินธุรกิจอยู่ในปัจจุบัน